Auditor's report — JAS, period 2023Q2 (reviewed, opinion: unqualified)
Auditor firm: EY
Signing partner: วัชรินทร์ ภัสรพงษ์กุล
Signed: 2023-08-10

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท จัสมิน อินเตอร์เนชั่นแนล จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 มิถุนายน 2566 งบกำไรขาดทุนเบ็ดเสร็จรวม 
สำหรับงวดสามเดือนและหกเดือนสิ้นสุดวันเดียวกัน และงบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวม สำหรับงวดหกเดือนสิ้นสุดวันเดียวกัน และหมายเหตุประกอบงบการเงินรวม ระหว่างกาลแบบย่อของบริษัท จัสมิน อินเตอร์เนชั่นแนล จำกัด (มหาชน) และบริษัทย่อย และได้สอบทาน ข้อมูลทางการเงินเฉพาะกิจการของบริษัท จัสมิน อินเตอร์เนชั่นแนล จำกัด (มหาชน) ด้วยเช่นกัน (รวมเรียกว่า “ข้อมูลทางการเงินระหว่างกาล”) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูล ทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วยการใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้
ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่า ข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้ข้อสังเกตเหตุการณ์ดังต่อไปนี้

ตามที่กล่าวไว้ในหมายเหตุประกอบงบการเงินรวมระหว่างกาลข้อ 1.1 เกี่ยวกับข้อสมมติทางการบัญชีภายใต้   ผลการดำเนินงานและฐานะการเงินปัจจุบันของกลุ่มบริษัท ซึ่งรวมถึงหนี้สินหมุนเวียนที่สูงกว่าสินทรัพย์หมุนเวียนจำนวน 16,588 ล้านบาท และการที่บริษัทฯ ไม่สามารถดำรงอัตราส่วนทางการเงินตามที่ระบุไว้ในสัญญากู้ยืมเงิน ปัจจุบันธนาคารผู้ให้กู้ยังอยู่ระหว่างการพิจารณาออกหนังสือผ่อนปรนการดำรงอัตราส่วนดังกล่าวให้แก่บริษัทฯ เป็นผลให้ธนาคารยังคงรักษาสิทธิเรียกชำระคืนเงินกู้ยืมทั้งจำนวนจากบริษัทฯ ตามเงื่อนไขที่ระบุไว้ในสัญญา ตามที่กล่าวไว้ในหมายเหตุประกอบงบการเงินรวมระหว่างกาลข้อ 8 นอกจากนี้   บริษัทย่อยไม่สามารถจ่ายชำระค่าเช่าสำหรับเดือนกรกฎาคม 2566 ภายใต้สัญญาแก้ไขเพิ่มเติมและแทนที่สัญญาประกันรายได้ค่าเช่า (“สัญญาประกันรายได้ค่าเช่า”) ให้แก่กองทุนรวมโครงสร้างพื้นฐานบรอดแบนด์ อินเทอร์เน็ต จัสมิน (“JASIF”) จำนวน 289 ล้านบาท ภายในระยะเวลาที่กำหนดไว้ในสัญญาได้ เหตุการณ์ดังกล่าวถือเป็นเหตุผิดนัดภายใต้สัญญาประกันรายได้ค่าเช่าและสัญญาเงินกู้ยืมธนาคารของ JASIF ซึ่ง JASIF อยู่ระหว่างขอผ่อนปรนการผิดนัดดังกล่าวจากธนาคารผู้ให้กู้ และได้กำหนดให้มีการจัดประชุมวิสามัญ ผู้ถือหน่วยลงทุนขึ้นในวันที่ 23 สิงหาคม 2566 เพื่อพิจารณาขอยกเลิกและแก้ไขเพิ่มเติมสัญญาจัดหาผลประโยชน์จากทรัพย์สินกิจการโครงสร้างพื้นฐานของ JASIF และธุรกรรมอื่น ๆ ที่เกี่ยวข้อง ซึ่งรวมถึงการขอผ่อนผันเพื่อหยุดพักการชำระค่าเช่าและการผิดนัดชำระค่าเช่าดังกล่าว ตามที่กล่าวไว้ในหมายเหตุประกอบ งบการเงินรวมระหว่างกาลข้อ 13 และข้อ 16 และหลักทรัพย์ของบริษัทฯ ถูกขึ้นเครื่องหมาย “C” (caution) นับตั้งแต่เดือนพฤษภาคม 2566 เป็นต้นมาจนถึงวันที่ในรายงานนี้ เนื่องจากส่วนของผู้ถือหุ้นของบริษัทฯ ในงบการเงินรวมระหว่างกาลน้อยกว่าร้อยละ 50 ของทุนจดทะเบียนที่ชำระแล้ว

อย่างไรก็ตาม กลุ่มบริษัทยังสามารถจ่ายชําระคืนเงินต้นและดอกเบี้ยเงินกู้ยืมได้ตามกำหนดชําระ และยังคงสามารถชำระค่าเช่าตามสัญญาแก้ไขเพิ่มเติมและแทนที่สัญญาเช่าหลัก (“สัญญาเช่าหลัก”)ได้ ฝ่ายบริหารของกลุ่มบริษัทอยู่ระหว่างดำเนินการแก้ไขปัญหาสภาพคล่องที่เกิดขึ้นจากการแข่งขันของธุรกิจบรอดแบนด์อินเทอร์เน็ตที่รุนแรงในตลาดปัจจุบัน โดยมีแผนการขายธุรกิจให้บริการอินเทอร์เน็ตความเร็วสูงให้กับ ผู้ประกอบกิจการโทรคมนาคมรายหนึ่ง ซึ่งปัจจุบันอยู่ระหว่างการขออนุญาตจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (“กสทช.”) ตามที่กล่าวไว้ในหมายเหตุประกอบงบการเงินรวมระหว่างกาลข้อ 4 และการขอยกเลิกและแก้ไขเพิ่มเติมสัญญาจัดหาผลประโยชน์จากทรัพย์สินกิจการโครงสร้างพื้นฐานของ JASIF และธุรกรรมอื่น ๆ ที่เกี่ยวข้องตามที่กล่าวไว้ข้างต้น ฝ่ายบริหารของบริษัทฯ คาดว่าการเจรจากับผู้ที่เกี่ยวข้องทั้งหมดดังกล่าวข้างต้นจะสำเร็จลุล่วงไปด้วยดี และเชื่อมั่นว่า กลุ่มบริษัทจะยังคงสามารถดําเนินงานได้อย่างต่อเนื่อง

สถานการณ์ดังกล่าวแสดงให้เห็นว่ามีความไม่แน่นอนที่มีสาระสำคัญซึ่งอาจเป็นเหตุให้เกิดข้อสงสัย อย่างมีนัยสำคัญเกี่ยวกับความสามารถในการดําเนินงานต่อเนื่องของกลุ่มบริษัท ทั้งนี้ขึ้นอยู่กับผลสำเร็จของการเจรจากับธนาคารและการปฏิบัติตามเงื่อนไขบางประการตามที่ระบุในสัญญากู้ยืมเงิน ผลสำเร็จในการขายธุรกิจให้บริการอินเทอร์เน็ตความเร็วสูง และผลมติของที่ประชุมวิสามัญผู้ถือหน่วยลงทุนของ JASIF เกี่ยวกับการขอยกเลิกและแก้ไขเพิ่มเติมสัญญาและธุรกรรมอื่น ๆ ที่เกี่ยวข้อง ตลอดจนการขอผ่อนผันเพื่อหยุดพัก การชำระค่าเช่าและการผิดนัดชำระค่าเช่า

ข้อพิพาทในวิธีการคำนวณอัตราส่วนแบ่งรายได้ภายใต้สัญญาร่วมลงทุนของบริษัทย่อยแห่งหนึ่งกับบริษัทผู้ให้สัมปทานที่ได้ระงับการจ่ายชำระค่าบริการตามสัญญาเป็นจำนวนเงินรวม 2,518 ล้านบาท ตามที่กล่าวไว้ในหมายเหตุประกอบงบการเงินรวมระหว่างกาลข้อ 3 ซึ่งเมื่อวันที่ 15 กุมภาพันธ์ 2566 ศาลปกครองกลาง
ได้มีคำพิพากษาให้บังคับตามคำชี้ขาดของคณะอนุญาโตตุลาการให้บริษัทผู้ให้สัมปทานจ่ายชำระยอดคงค้างพร้อมดอกเบี้ยให้แก่บริษัทย่อยเป็นจำนวน 3,395 ล้านบาท พร้อมดอกเบี้ยของเงินต้นจำนวน 2,518 ล้านบาท นับแต่วันที่เสนอข้อพิพาท (22 ธันวาคม 2557) เป็นต้นไป จนกว่าจะชำระเสร็จสิ้น ปัจจุบันคดีอยู่ระหว่าง การพิจารณาของศาลปกครองสูงสุด ผลที่สุดของคดีจึงยังคงมีความไม่แน่นอน

คดีฟ้องร้องระหว่างบริษัทย่อยแห่งหนึ่งและหน่วยงานราชการ ซึ่งเรียกร้องให้บริษัทย่อยชำระค่าปรับ
จากการไม่สามารถส่งมอบแท็บเล็ตตามสัญญาเป็นจำนวนเงิน 190 ล้านบาท ตามที่กล่าวไว้ในหมายเหตุประกอบงบการเงินรวมระหว่างกาลข้อ 15.5 โดยในปี 2561 ศาลปกครองกลางได้มีคำพิพากษาให้บริษัทย่อยชำระค่าปรับเป็นจำนวนเงิน 7 ล้านบาท ซึ่งสำรองค่าปรับและค่าเสียหายที่อาจเกิดขึ้นที่บริษัทย่อยบันทึกไว้
ตั้งแต่ในอดีตมีความเพียงพอตามคำพิพากษาของศาลปกครองกลางแล้ว อย่างไรก็ตาม ปัจจุบันคดี
อยู่ระหว่างการพิจารณาของศาลปกครองสูงสุด ซึ่งยังคงมีความไม่แน่นอน

การหักกลบลบหนี้จำนวน 877 ล้านบาท ตามที่กล่าวไว้ในหมายเหตุประกอบงบการเงินรวมระหว่างกาล
ข้อ 7 และคดีฟ้องร้องและข้อพิพาทต่าง ๆ ซึ่งยังคงมีความไม่แน่นอน ตามที่กล่าวไว้ในหมายเหตุประกอบ
งบการเงินรวมระหว่างกาลข้อ 15.5 ของบริษัทย่อยกับกิจการที่ไม่เกี่ยวข้องกัน

ธุรกิจเหมืองขุดบิทคอยน์ตามที่กล่าวไว้ในหมายเหตุประกอบงบการเงินรวมระหว่างกาลข้อ 6 
โดย ณ วันที่ 30 มิถุนายน 2566 บริษัทย่อยแห่งหนึ่งมีสินทรัพย์ที่เกี่ยวข้องกับการขุดเหรียญบิทคอยน์
เป็นมูลค่าสุทธิรวมประมาณ 319 ล้านบาท (สุทธิจากค่าเผื่อการด้อยค่าจำนวน 485 ล้านบาท) 
ซึ่งบริษัทย่อยได้ว่าจ้างผู้เชี่ยวชาญอิสระในการประเมินมูลค่ายุติธรรมของมูลค่าสินทรัพย์ดังกล่าว 
โดยพิจารณาจากมูลค่ายุติธรรมหักต้นทุนในการขาย และได้ใช้เป็นเกณฑ์ในการพิจารณาค่าเผื่อการด้อยค่าดังกล่าว การลงทุนในธุรกรรมเหมืองขุดบิทคอยน์มีความเสี่ยงและความผันผวนของราคาบิทคอยน์
และตัวแปรที่สำคัญต่าง ๆ ที่ไม่สามารถควบคุมได้ ซึ่งฝ่ายบริหารของบริษัทย่อยได้พิจารณาความเหมาะสมของการวัดมูลค่าสินทรัพย์ที่เกี่ยวข้องกับธุรกิจเหมืองขุดบิทคอยน์ที่แสดงอยู่ในงบแสดงฐานะการเงินแล้ว อย่างไรก็ตาม ข้าพเจ้ายังคงให้ข้อสังเกตว่า สินทรัพย์ดังกล่าวมีลักษณะเฉพาะสำหรับกิจกรรมเหมือง
ขุดบิทคอยน์ ซึ่งยังมีความไม่แน่นอนสูงในอนาคตจากราคาเหรียญบิทคอยน์และตัวแปรที่สำคัญต่าง ๆ รวมถึงการเปลี่ยนแปลงของกฎระเบียบและเทคโนโลยีในอนาคต และอาจส่งผลกระทบต่อมูลค่าสินทรัพย์ดังกล่าวในอนาคต

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีดังกล่าวข้างต้นนี้แต่อย่างใด

วัชรินทร์ ภัสรพงษ์กุล

ผู้สอบบัญชีรับอนุญาต เลขทะเบียน 6660

บริษัท สำนักงาน อีวาย จำกัด

กรุงเทพฯ: 10 สิงหาคม 2566

|  | บริษัท จัสมิน อินเตอร์เนชั่นแนล จำกัด (มหาชน) และบริษัทย่อย รายงานการสอบทานและข้อมูลทางการเงินระหว่างกาล สำหรับงวดสามเดือนและหกเดือนสิ้นสุดวันที่ 30 มิถุนายน 2566 |